ประกันภัยกำไรยังไม่ฟื้น
ไตรมาส2เซจากต้นทุนเพิ่มน้ำท่วมใหญ่ทำค่าใช้จ่ายพุ่ง
9 ส.ค. 2555

ไตรมาส2เซจากต้นทุนเพิ่มน้ำท่วมใหญ่ทำค่าใช้จ่ายพุ่ง
ประกันวินาศภัยไตรมาส 2 ผลกำไรยังไม่ฟื้น เหตุน้ำท่วมทำต้นทุนประกันภัยต่อ ค่าใช้จ่ายเพิ่ม
นายจิรวุฒิ บุญศิริ กรรมการผู้จัดการ บริษัท ไทยพาณิชย์สามัคคีประกันภัย เปิดเผยว่า ผลการดำเนินงานในไตรมาส 2 ที่ผ่านมา บริษัทมีกำไร 74 ล้านบาท ลดลง 4 ล้านบาท เมื่อเทียบกับงวดเดียวกันของปีก่อนที่มีกำไร 78 ล้านบาท ส่วนงวด 6 เดือนมีกำไร 181 ล้านบาท เพิ่มขึ้น เมื่อเทียบกับงวดเดียวกันของก่อนที่มีกำไร 161 ล้านบาท 
ทั้งนี้ ไตรมาส 2 ที่ผ่านมา บริษัทได้เบี้ยประกัน 1,050 ล้านบาท เพิ่มขึ้น 22% เมื่อเทียบกับงวดเดียวกันของปีก่อน โดยมีเบี้ยประกันที่ถือเป็นรายได้สุทธิ 714 ล้านบาท เพิ่มขึ้น 11% มีค่าใช้จ่ายในการรับประกัน 679 ล้านบาท เพิ่มขึ้น 13% ส่งผลให้บริษัทมีกำไรจากการรับประกัน 72 ล้านบาท ลดลง 9% ทั้งนี้ เป็นผลสืบเนื่องจากเหตุการณ์น้ำท่วมใหญ่เมื่อปลายปีที่ผ่านมา ทำให้ต้นทุนจากการประกันภัยต่อสูงขึ้น 44 ล้านบาท แต่เมื่อรวมรายได้จากการลงทุน 34 ล้านบาทแล้ว บริษัทมีกำไรก่อนภาษี 110 ล้านบาท
อย่างไรก็ตาม หากเป็นงวด 6 เดือนของปีนี้ บริษัทมีเบี้ยประกัน 2,005 ล้านบาท เพิ่มขึ้น 16% เมื่อเทียบกับงวดเดียวกันของปีก่อน โดยมีเบี้ยประกันที่ถือเป็นรายได้สุทธิ 1,388 ล้านบาท เพิ่มขึ้น 10% มีค่าใช้จ่ายในการรับประกัน 1,286 ล้านบาท ส่งผลให้มีกำไรจากการรับประกัน 172 ล้านบาท เพิ่มขึ้น 1% เมื่อรวมรายได้จากการลงทุน 69 ล้านบาทแล้ว และมีกำไรก่อนภาษีเงินได้ 249 ล้านบาท เพิ่มขึ้น 8% โดยมีค่าใช้จ่ายภาษีเงินได้ 68 ล้านบาท 
นางสุวิมล ชยวรประภา กรรมการบริหาร บริษัท สินมั่นคงประกันภัย กล่าวว่า ส่วนบริษัทไตรมาส 2 ที่ผ่านมา มีกำไร 197 ล้านบาท ลดลง 47 ล้านบาท เมื่อเทียบกับงวดเดียวกันของปีก่อนที่มีกำไร 244 ล้านบาท แต่หากเป็นงวด 6 เดือนแรกของปีนี้มีกำไร 361 ล้านบาท ลดลง 35 ล้านบาท เมื่อเทียบกับงวดเดียวกันของปีก่อนที่มีกำไร 396 ล้านบาท
ไตรมาส 2 ที่ผ่านมาบริษัทมีรายได้รวม 1,777 ล้านบาท เพิ่มขึ้น 193 ล้านบาท เมื่อเทียบกับงวดเดียวกันของปีก่อนที่ได้ 1,584 ล้านบาท 
สำหรับค่าใช้จ่ายในการรับประกันอยู่ที่ 1,607 ล้านบาท เพิ่มขึ้น 295 ล้านบาท เมื่อเทียบกับงวดเดียวกันของปีก่อนอยู่ที่ 1,312 ล้านบาท ขณะที่มีกำไรจากการรับประกัน 169 ล้านบาท ลดลง 102 ล้านบาท เมื่อเทียบกับงวดเดียวกันของปีก่อนที่ได้ 271 ล้านบาท โดยมีกำไรจากการดำเนินงาน 264 ล้านบาท ลดลง 92 ล้านบาท เมื่อเทียบกับงวดเดียวกันของปีก่อนที่ได้ 356 ล้านบาท